CELEX: 32021R1926
Language: mt
Date: 2021-11-05 00:00:00
Title: Regolament ta’ Implimentazzjoni tal-Kummissjoni (UE) 2021/1926 tal-5 ta’ Novembru 2021 li japprova l-verifiki tal-konformità mal-istandards tal-kummerċjalizzazzjoni tal-frott u l-ħaxix imwettqa mir-Renju Unit u li jemenda r-Regolament ta’ Implimentazzjoni (UE) Nru 543/2011 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 1234/2007 għas-setturi tal-frott u l-ħaxix u tal-frott u l-ħaxix ipproċessat

8.11.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 393/9
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2021/1926
         tal-5 ta’ Novembru 2021
         li japprova l-verifiki tal-konformità mal-istandards tal-kummerċjalizzazzjoni tal-frott u l-ħaxix imwettqa mir-Renju Unit u li jemenda r-Regolament ta’ Implimentazzjoni (UE) Nru 543/2011 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 1234/2007 għas-setturi tal-frott u l-ħaxix u tal-frott u l-ħaxix ipproċessat
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b’mod partikolari l-Artikolu 91(f) tiegħu,
         Billi:
         
                     (1)
                  
                  
                     Skont l-Artikolu 15(1) tar-Regolament ta’ Implimentazzjoni tal-Kummissjoni (UE) Nru 543/2011 (2), il-Kummissjoni tista’, fuq talba ta’ pajjiż terz, tapprova l-verifiki tal-konformità mal-istandards tal-kummerċjalizzazzjoni mwettqa minn dak il-pajjiż terz qabel ma ssir l-importazzjoni fl-Unjoni.
                  
               
                     (2)
                  
                  
                     Wara l-ħruġ tar-Renju Unit mill-Unjoni fl-1 ta’ Frar 2020 u fid-dawl ta’ tmiem il-perjodu ta’ tranżizzjoni previst fil-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (Ftehim dwar il-Ħruġ) fil-31 ta’ Diċembru 2020, ir-Renju Unit kien bagħat talba lill-Kummissjoni biex jiġu approvati verifiki tal-konformità mal-istandards speċifiċi tal-kummerċjalizzazzjoni mwettqa mir-Renju Unit qabel ma ssir l-importazzjoni fl-Unjoni. B’mod partikolari, ir-Renju Unit kien intrabat li jikkonforma mar-rekwiżiti stabbiliti għall-kummerċjalizzazzjoni tal-frott u l-ħaxix wara tmiem il-perjodu ta’ tranżizzjoni u kien indika l-awtorità uffiċjali u l-entitajiet ta’ spezzjoni msemmija fit-tieni subparagrafu tal-Artikolu 15(2) tar-Regolament ta’ Implimentazzjoni (UE) Nru 543/2011.
                  
               
                     (3)
                  
                  
                     Abbażi ta’ dan, ir-Regolament ta’ Implimentazzjoni tal-Kummissjoni (UE) 2020/2102 (3) approva l-kontrolli tal-konformità mal-istandards tal-kummerċjalizzazzjoni għall-frott u l-ħaxix imwettqa mir-Renju Unit, speċifika l-awtorità uffiċjali li taħt ir-responsabbiltà tagħha jitwettqu dawk il-kontrolli, kif ukoll il-korpi ta’ spezzjoni inkarigati mill-kontrolli xierqa fil-Gran Brittanja u elenkaw lir-Renju Unit fl-Anness IV tar-Regolament ta’ Implimentazzjoni (UE) Nru 543/2011 permezz ta’ nota f’qiegħ il-paġna.
                  
               
                     (4)
                  
                  
                     Għalkemm f’konformità mal-Artikoli 6(3) u 7(1) tal-Ftehim dwar il-Ħruġ u mal-Artikoli 5(4) u 13(1) tal-Protokoll dwar l-Irlanda/l-Irlanda ta’ Fuq għal dak il-Ftehim flimkien mal-Anness 2 ta’ dak il-Protokoll, ir-Regolament ta’ Implimentazzjoni (UE) Nru 543/2011 japplika għar-Renju Unit u fir-Renju Unit fir-rigward tal-Irlanda ta’ Fuq, l-ewwel subparagrafu tal-Artikolu 7(3) ta’ dak il-Protokoll jipprevedi li fir-rigward tar-rikonoxximent fi Stat Membru wieħed ta’ regolamenti tekniċi, valutazzjonijiet, reġistrazzjonijiet, ċertifikati, approvazzjonijiet u awtorizzazzjonijiet maħruġa jew imwettqa mill-awtoritajiet ta’ Stat Membru ieħor, jew minn korp stabbilit fi Stat Membru ieħor, ir-referenzi għall-Istati Membri fid-dispożizzjonijiet tad-dritt tal-Unjoni applikabbli permezz ta’ dak il-Protokoll għandhom jinqraw li jkunu jinkludu lir-Renju Unit fir-rigward tal-Irlanda ta’ Fuq għal dak li jirrigwarda r-regolamenti tekniċi, l-valutazzjonijiet, ir-reġistrazzjonijiet, iċ-ċertifikati, l-approvazzjonijiet u l-awtorizzazzjonijiet maħruġa jew imwettqa mill-awtoritajiet tar-Renju Unit jew minn korpi stabbiliti fir-Renju Unit. Konsegwentement, il-kontrolli tal-konformità mal-istandards tal-kummerċjalizzazzjoni mwettqa mill-korp ta’ spezzjoni għall-Irlanda ta’ Fuq jenħtieġ li jitqiesu bħala mwettqa minn pajjiż terz, mingħajr preġudizzju għar-raba’ subparagrafu tal-Artikolu 7(3) ta’ dak il-Protokoll.
                  
               
                     (5)
                  
                  
                     Għaldaqstant, il-Kummissjoni jenħtieġ li tispeċifika wkoll il-korp ta’ spezzjoni inkarigat mill-kontrolli xierqa għall-Irlanda ta’ Fuq, kif innotifikat mir-Renju Unit fit-9 ta’ April 2020, u tikkjarifika d-dħul tar-Renju Unit fl-Anness IV tar-Regolament ta’ Implimentazzjoni (UE) Nru 543/2011.
                  
               
                     (6)
                  
                  
                     Għalhekk jenħtieġ li r-Regolament ta’ Implimentazzjoni (UE) Nru 543/2011 jiġi emendat skont dan.
                  
               
                     (7)
                  
                  
                     Fl-interess taċ-ċarezza u tat-trasparenza, jenħtieġ li r-Regolament ta’ Implimentazzjoni (UE) 2020/2102.
                  
               
                     (8)
                  
                  
                     Il-miżuri previsti f’dan ir-Regolament huma f’konformità mal-opinjoni tal-Kumitat għall-Organizzazzjoni Komuni tas-Swieq Agrikoli,
                  
               ADOTTAT DAN IR-REGOLAMENT:
         
            Artikolu 1
            Approvazzjoni tal-verifiki tal-konformità
            Il-verifiki tal-konformità mal-istandards tal-kummerċjalizzazzjoni għall-frott u l-ħaxix imwettqa mir-Renju Unit qabel l-importazzjoni fl-Unjoni huma approvati.
         
         
            Artikolu 2
            Awtorità uffiċjali u entitajiet ta’ spezzjoni
            
               1.   Is-Segretarju tal-Istat għad-Dipartiment għall-Ambjent, l-Ikel u l-Affarijiet Rurali huwa l-awtorità uffiċjali tar-Renju Unit imsemmija fit-tieni subparagrafu tal-Artikolu 15(2) tar-Regolament ta’ Implimentazzjoni (UE) Nru 543/2011 li taħt ir-responsabbiltà tiegħu jitwettqu l-verifiki msemmija fl-Artikolu 1 ta’ dan ir-Regolament.
            
            
               2.   L-Ispettorat tal-Kummerċjalizzazzjoni tal-Ortikoltura għall-Ingilterra u Wales, l-Unità tal-Ortikoltura u tal-Kummerċjalizzazzjoni tal-Gvern Skoċċiż u d-Dipartiment tal-Agrikoltura, l-Ambjent u l-Affarijiet Rurali għall-Irlanda ta’ Fuq huma l-korpi ta’ spezzjoni tar-Renju Unit inkarigati mill-kontrolli xierqa skont it-tifsira tat-tieni subparagrafu tal-Artikolu 15(2) tar-Regolament ta’ Implimentazzjoni (UE) Nru 543/2011.
            
         
         
            Artikolu 3
            Emenda tar-Regolament ta’ Implimentazzjoni (UE) Nru 543/2011
            L-Anness IV tar-Regolament ta’ Implimentazzjoni (UE) Nru 543/2011 huwa sostitwit bit-test fl-Anness ta’ dan ir-Regolament.
         
         
            Artikolu 4
            Tħassir
            Ir-Regolament ta’ Implimentazzjoni (UE) 2020/2102 jitħassar.
         
         
            Artikolu 5
            Id-dħul fis-seħħ
            Dan ir-Regolament għandu jidħol fis-seħħ fis-seba’ jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, il-5 ta’ Novembru 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 347, 20.12.2013, p. 671.
         
            (2)  Ir-Regolament ta’ Implimentazzjoni tal-Kummissjoni (UE) Nru 543/2011 tas-7 ta’ Ġunju 2011 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 1234/2007 għas-setturi tal-frott u l-ħaxix u tal-frott u l-ħaxix ipproċessati (ĠU L 157, 15.6.2011, p. 1).
         
            (3)  Ir-Regolament ta’ Implimentazzjoni tal-Kummissjoni (UE) 2020/2102 tal-15 ta’ Diċembru 2020 li japprova l-verifiki tal-konformità mal-istandards tal-kummerċjalizzazzjoni tal-frott u l-ħaxix imwettqa mir-Renju Unit u li jemenda r-Regolament ta’ Implimentazzjoni (UE) Nru 543/2011 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 1234/2007 għas-setturi tal-frott u l-ħaxix u tal-frott u l-ħaxix ipproċessat (ĠU L 425, 16.12.2020, p. 84).
      
      
         
            ANNESS
            
               
                  
                     “ANNESS IV
                     
                        Pajjiżi Terzi fejn il-verifiki tal-konformità ġew approvati skont l-Artikolu 15 u l-prodotti kkonċernati
                     
                     
                                 Pajjiż
                              
                              
                                 Prodotti
                              
                           
                                 l-Iżvizzera
                              
                              
                                 Frott u ħaxix frisk
                              
                           
                                 il-Marokk
                              
                              
                                 Frott u ħaxix frisk
                              
                           
                                 l-Afrika t’Isfel
                              
                              
                                 Frott u ħaxix frisk
                              
                           
                                 Iżrael (*1)
                                 
                              
                              
                                 Frott u ħaxix frisk
                              
                           
                                 l-Indja
                              
                              
                                 Frott u ħaxix frisk
                              
                           
                                 New Zealand
                              
                              
                                 Tuffieħ, lanġas u frott tal-kiwi
                              
                           
                                 is-Senegal
                              
                              
                                 Frott u ħaxix frisk
                              
                           
                                 il-Kenja
                              
                              
                                 Frott u ħaxix frisk
                              
                           
                                 it-Turkija
                              
                              
                                 Frott u ħaxix frisk
                              
                           
                                 ir-Renju Unit:
                                 
                                             —
                                          
                                          
                                             il-Gran Brittanja
                                          
                                       
                                             —
                                          
                                          
                                             l-Irlanda ta’ Fuq (*2)
                                             
                                          
                                       
                              
                                 Frott u ħaxix frisk
                              
                           
               ”
            
               (*1)  L-approvazzjoni tal-Kummissjoni skont l-Artikolu 15 tingħata għall-frott u l-ħaxix li joriġinaw fl-Istat ta’ Iżrael, minbarra t-territorji taħt l-Amministrazzjoni Iżraeljana minn Ġunju 1967, jiġifieri tal-Artijiet Għoljin tal-Golan, tal-Istrixxa ta’ Gaża, Ġerusalemm tal-Lvant u l-bqija tax-Xatt tal-Punent.
            
               (*2)  F’konformità mal-Artikoli 6(3) u 7(1) tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika, u l-Artikoli 5(4) u 13(1) tal-Protokoll dwar l-Irlanda/l-Irlanda ta’ Fuq għal dak il-Ftehim flimkien mal-Anness 2 ta’ dak il-Protokoll, għall-finijiet ta’ dan ir-Regolament, ir-referenzi għall-Istati Membri jinkludu lir-Renju Unit fir-rigward tal-Irlanda ta’ Fuq. Madankollu, f’konformità mal-Artikolu 7(3) ta’ dan il-Protokoll, fir-rigward tar-rikonoxximent fi Stat Membru wieħed ta’ regolamenti tekniċi, valutazzjonijiet, reġistrazzjonijiet, ċertifikati, approvazzjonijiet u awtorizzazzjonijiet maħruġa jew imwettqa mill-awtoritajiet ta’ Stat Membru ieħor, jew minn korp stabbilit fi Stat Membru ieħor, ir-referenzi għall-Istati Membri f’dispożizzjonijiet tad-dritt tal-Unjoni li dak il-Protokoll jagħmel applikabbli ma għandhomx jinftiehmu bħala li jinkludu r-Renju Unit fir-rigward tal-Irlanda ta’ Fuq fejn jirrigwarda regolamenti tekniċi, valutazzjonijiet, reġistrazzjonijiet, ċertifikati, approvazzjonijiet u awtorizzazzjonijiet maħruġa jew imwettqa mill-awtoritajiet tar-Renju Unit jew minn korpi stabbiliti fir-Renju Unit.